เมืองไทยประกันชีวิตตั้งเป้าโต4หมื่นล้าน
เมืองไทยประกันชีวิตตั้งเป้าเบี้ยรับรวมปี 2554 โตไม่ต่ำกว่า 4 หมื่นล้านบาทหรือเพิ่มขึ้น 37%&nbsp;&nbsp;
24 ม.ค. 2554

เมืองไทยประกันชีวิตตั้งเป้าเบี้ยรับรวมปี 2554 โตไม่ต่ำกว่า 4 หมื่นล้านบาทหรือเพิ่มขึ้น 37%   
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต  กล่าวว่า  ปี 2554 บริษัทตั้งเป้าหมายเบี้ยรับรวมเติบโต 37% หรือ เบี้ยรับรวม 4 หมื่นล้านบาท  โดยได้เพิ่มประสิทธิภาพในด้านการขายประกันผ่านช่องทางตัวแทนประกันชีวิตที่มีความรู้ความสามารถรอบด้าน การสรรหาตัวแทนคุณภาพที่สามารถทำงานเต็มเวลา โดยต้องผ่านการทดสอบความรู้ ความสามารถ ความมีคุณธรรมและจริยธรรมในการปฏิบัติงาน และยังได้วางเครือข่ายการสนับสนุนการสรรหาตัวแทนให้สามารถเข้าไปยังทุกสาขาทั่วประเทศ พร้อมกำหนดตัวผู้รับผิดชอบในการประสานงาน ติดต่อสื่อสารระหว่างสำนักงานใหญ่และสำนักงานสาขาในแต่ละจังหวัด 
รวมถึงการพัฒนาประสิทธิภาพในด้านเทคโนโลยีสารสนเทศที่มีความทันสมัยและสามารถสนับสนุน ให้เป็นเครื่องมือด้านการขายของตัวแทนได้อย่างมีประสิทธิภาพ สะดวก รวดเร็วและถูกต้อง  ควบคู่กับการออกผลิตภัณฑ์ประกันชีวิตที่สามารถตอบโจทย์ได้ตรงทุกความต้องการของลูกค้า ทั้งการลงทุน คุ้มครอง และออมทรัพย์ 
อีกทั้งเพิ่มความเข้มข้นในเรื่องความคุ้มครองในสัญญาเพิ่มเติมต่างๆ ได้ครอบคลุมและตรงจุดกับทุกไลฟ์สไตล์ของคนในยุคปัจจุบัน และสามารถขานรับกับนโยบายของภาครัฐได้อย่างดีเยี่ยม เพื่อพร้อมเป็นอาวุธที่จะทำให้ตัวแทนทำงานได้อย่างมีประสิทธิภาพมากขึ้น จนสามารถนำไปสู่การพัฒนาด้านช่องทางการตลาดที่หลากหลายและแข็งแกร่ง  ทั้งการขายผ่านธนาคารกสิกรไทยและสถาบันการเงินอื่นๆ ตลอดจนการขายประกันผ่านเครือข่ายพันธมิตรทางธุรกิจและสายสัมพันธ์ทางการค้ากับคู่ค้าอื่นๆ อย่างกว้างขวาง เพื่อให้บริการลูกค้าครอบคลุมมากขึ้น โดยเน้นการทำงานเป็นทีมที่ประสานงานกันอย่างมีประสิทธิภาพ นอกจากนี้บริษัทฯ ยังได้มุ่งมั่นพัฒนาประสิทธิภาพของทั้งพนักงานที่ปฏิบัติหน้าที่ทุกคนและฝ่ายขาย โดยการพัฒนาความรู้ความสามารถของตัวแทนให้มีความรอบรู้ที่หลากหลาย พัฒนาหลักสูตรการอบรมใหม่ที่สอดคล้องกับสภาวะการแข่งขันทางการตลาดและเหมาะสมกับความต้องการแต่ละกลุ่มที่มีความหลากหลายให้ตัวแทน 
สำหรับปี 2553 ที่ผ่านมานั้น  เป็นปีที่บริษัทฯ ผ่านเหตุการณ์ต่างๆ ได้อย่างดี มีเบี้ยประกันรับรวม 2.96 หมื่นล้านบาท เติบโต 37.64%  ซึ่งแบ่งเป็นเบี้ยประกันรับใหม่  สูงถึง 1.31 หมื่นล้านบาท  เพิ่มขึ้น 41.97%  และเบี้ยประกันต่ออายุ  1.65  หมื่นล้านบาท เติบโตเพิ่มขึ้น 34.39%  
 ด้าน สินทรัพย์มีจำนวน  9.41 หมื่นล้านบาท  สินทรัพย์ลงทุนสูงถึง 8.84 หมื่นล้านบาทและมีเงินสำรองประกันชีวิต 7.63 หมื่น ล้านบาท มีเงินกองทุนสูงถึง 1.39 หมื่นล้านบาท ซึ่งสูงเป็น 916 เท่าของที่กฎหมายกำหนด